Document ID: /roh_data/filtered/fineweb-2-filterrobots_roh.jsonl.gz/49602

Las autoritads svizras online
Suenter la naschientscha u suenter l'immigraziun en Svizra avais Vus temp 3 mais da far in'assicuranza obligatorica per la tgira da malsauns. Durant quest temp essas Vus gia assicurà. Entaifer las assicuranzas permessas pudais Vus tscherner libramain Vossa cassa da malsauns. En cas excepziunals na sto vegnir fatga nagina assicuranza.
Mintga persuna assicurada paja ina premia mensila a la cassa da malsauns. La premia variescha da cassa a cassa e da chantun a chantun. Per uffants e giuvenils èn las premias pli bassas. Persunas che han paucs meds finanzials han eventualmain il dretg da survegnir ina reducziun da las premias.
En cas d'ina malsogna va ultra da quai ina part dals custs da tractament sin donn e cust da la persuna assicurada. Questa participaziun als custs sa cumpona da la franschisa, da la resalva persunala e d'ina contribuziun als custs per ina dimora a l'ospital.
La franschisa è l'import che Vus pajais mintga onn sez per Voss custs da tractament (quai èn 300 francs per persunas creschidas; uffants fin 18 onns na pajan nagina franschisa). Pir cur che quest import è cuntanschì, cumenzan las prestaziuns da la cassa da malsauns.
10 pertschient dals custs da tractament restants pajais Vus sez (cur che la franschisa è cuntanschida). Questa uschenumnada resalva persunala importa dentant maximalmain per onn 700 francs per persunas creschidas e 350 francs per uffants. Sche Vus vulais spargnar premias, pudais Vus augmentar voluntarmain Vossa franschisa.
La contribuziun importa 15 francs per di a l'ospital. Uffants, giuvens creschids en scolaziun e dunnas che na surpiglian nagins custs per prestaziuns da maternitad, na pajan nagina contribuziun d'ospital.
Sch'in medi fa in tractament che na vegn betg cuvrì da l'assicuranza fundamentala, As sto el infurmar. En cas da dubi vali dentant la paina d'As infurmar er tar Vossa cassa da malsauns.
L'assicuranza obligatorica per la tgira da malsauns surpiglia da princip l'analisa ed il tractament d'ina malsogna e da sias consequenzas. L'Uffizi federal da sanadad publica infurmescha detagliadamain davart las prestaziuns da l'assicuranza obligatorica da malsauns.